Stakers brand drie vragmotors uitSpanne van vyf Oos-Randse brandweerstasies het hand bygesit. Foto: Verskaf Drie bestuurders is beseer toe hul vragmotors Maandag op die aansluiting van Isandoweg en Monteerstraat in Isando, Kempton Park, aan die brand gesteek is. Brandbestryders van vyf Oos-Randse brandweerstasies het hulle met ses brandweerwaens na die toneel gehaas nadat Kempton Park se brandweer die oproep Maandag omstreeks 12:30 ontvang het. Brandweerspanne van Edenvale, Primrose, Boksburg en Commercia was ook gou op die toneel. By hul aankoms was drie vragmotors wat leë dromhouers vervoer reeds ŉ ruk lank aan die brand. Die brandweer het die vlamme begin blus, maar min kon gered word, al het selfs private brandbestryders van ŉ nabygeleë maatskappy in die nywerheidsgebied hulp kom verleen. Blykbaar het hulle petrolbomme gebruik en toe op die vlug geslaan. William Ntladi, woordvoerder van Ekurhuleni-nooddienste, sê aansienlike skade is aangerig, na bewering deur stakende werkers van die plastiekbedryf wat die trokke aan die brand gesteek het. “Blykbaar het hulle petrolbomme gebruik en toe op die vlug geslaan.” Die drie bestuurders is op die toneel vir geringe beserings behandel en vir verdere behandeling na die Arwyp-hospitaal in Kempton Park gebring. Ntladi sê Ekurhuleni se nooddienste wil motoriste bedank vir hul geduld en samewerking nadat die aansluiting vir die duur van die brandbestryding gesluit was.